C 498/32
SK
Úradný vestník Európskej únie
30.12.2022
Posun od uznania úlohy miestnych a regionálnych samospráv k účinnému vykonávaniu viacúrovňových opatrení 13. uznáva, že hoci sa Glasgowským klimatickým paktom nepodarilo zachytiť naliehavosť a rozsah potrebných krokov, úspešne sa ním odštartovala druhá fáza Parížskej dohody a uzavreli sa všetky nedoriešené otázky v súbore parížskych pravidiel dohody (7); je však naďalej hlboko znepokojený tým, že v súčasnosti predložené vnútroštátne stanovené príspevky nasmerovali svet na zvýšenie teploty o 2,5 oC;
14. opakuje výzvy uvedené v záverečnej správe Konferencie o budúcnosti Európy na urýchlenie vykonávania zelenej transformácie; ostáva znepokojený cenovou dostupnosťou energie pre občanov a podniky, najmä v čase súčasnej krízy; zdôrazňuje, že je potrebné chrániť najzraniteľnejšie skupiny a územia pred akýmikoľvek neželanými negatívnymi vplyvmi energetickej transformácie a pripomína zistenia uvedené vo výhľadovej správe Európskej komisie za rok 2022;
15. upozorňuje, že rozsah potrebných opatrení si vyžaduje integrované, viacúrovňové politiky a medziodvetvové riešenia; zdôrazňuje preto potrebu formálneho uznania úlohy miestnych a regionálnych samospráv v boji proti zmene klímy; zdôrazňuje tiež, že by sa mala podporiť účinná a systematická účasť miestnych a regionálnych samospráv, a to tak v prípravnej fáze, ako aj počas rokovaní;
16. vyzdvihuje svoju úlohu ako inštitucionálneho zástupcu viac ako milióna miestnych a regionálnych lídrov a siete sietí; zdôrazňuje svoju jedinečnú pozíciu hnacej sily vykonávania opatrení v oblasti klímy na miestnej úrovni a svoju pripravenosť spolupracovať s európskymi inštitúciami a zmluvnými stranami Parížskej dohody a vytvárať s nimi partnerstvá v záujme ďalšej viacúrovňovej spolupráce na ceste ku konferencii COP27 a po nej;
17. zdôrazňuje význam siete Under2 Coalition ako prvej globálnej klimatickej dohody pre miestne a regionálne samosprávy, ktorá sa vytvorila počas príprav Parížskej dohody; vyzdvihuje aktualizované a ambicióznejšie ciele tejto siete uvedené v memorande o porozumení z roku 2021 so záväzkom prijať opatrenia na dosiahnutie cieľa najviac 1,5-stupňového zvýšenia teploty a nulovej bilancie emisií do roku 2050 alebo skôr; vyzýva svojich členov, aby podpísali túto dohodu, a doterajších signatárov siete, aby sa pripojili k jej ambicióznejšiemu memorandu o porozumení z roku 2021;
18. zdôrazňuje kľúčovú úlohu Skupiny miestnych samospráv a obecných orgánov (skupina LGMA) pri zbližovaní názorov miestnych a regionálnych samospráv na celom svete a pri neustálom posilňovaní celosvetovej siete miestnych a regionálnych samospráv ochotných bojovať proti zmene klímy; nabáda všetky zmluvné strany UNFCCC, aby spolupracovali so skupinou LGMA a všetkými neštátnymi subjektmi s cieľom konštruktívne prispieť k procesu smerujúcemu ku konferencii COP27 a nadviazať intenzívnejšiu spoluprácu s priateľmi viacúrovňových opatrení UNFCCC;
Udržanie ambícií v oblasti zmierňovania zmeny klímy a posilnenie kapacity zintenzívnením výskumu a inovácií 19. pripomína, že približne 10 000 miestnych a regionálnych samospráv v celej Európe prijalo ambiciózne záväzky týkajúce sa zníženia emisií skleníkových plynov a boja proti zmene klímy účasťou na iniciatívach, ako je Dohovor primátorov a starostov, vypracúvaním stratégií a opatrení v oblasti klímy, ako sú akčné plány pre udržateľnú energetiku a zmenu klímy (SECAP) a ďalšie miestne akčné plány v oblasti klímy podporované regionálnymi iniciatívami; zdôrazňuje, že 75 % z viac ako 11 000 signatárov Globálneho dohovoru primátorov a starostov si stanovilo ambicióznejšie ciele v oblasti znižovania emisií skleníkových plynov (8) ako ich príslušné národné vlády a viac ako 50 % zrýchľuje tempo, akým chcú znížiť svoje emisie a buduje kritickú politickú odolnosť voči zaostávaniu na národnej úrovni;
20. zdôrazňuje, ako záväzok a činnosť miestnych a regionálnych samospráv dopĺňa a podporuje úsilie vyvíjané v medzinárodných procesoch, ako aj na vnútroštátnej úrovni, a tiež ako sú na dosiahnutie národných a medzinárodných cieľov potrebné kroky miestnych a regionálnych samospráv; opätovne zdôrazňuje potrebu formálne začleniť regionálne a miestne stanovené príspevky, ktoré budú dopĺňať vnútroštátne stanovené príspevky, a formálne uznať, monitorovať a podporovať znižovanie emisií skleníkových plynov zo strany nižších orgánov verejnej správy na celom svete;
(7) (8)
Zatiaľ čo Parížska dohoda poskytla rámec pre medzinárodné opatrenia, súbor parížskych pravidiel uviedol túto dohodu do pohybu stanovením nástrojov a procesov, ktoré umožnia jej úplné, spravodlivé a účinné vykonávanie.
Zdroj: 2021 Global Covenant of Mayors (GCoM) Impact Report.